text: Styr på olieforurening 
  24 september 2011 kl. 12.20
  Der er styr på en olieforurening i en sø ved Andkær - dog skal brandvæsnet ud til området igen søndag morgen.
  Udslippet opstod fredag eftermiddag. Ifølge TV SYD's oplysninger skulle en landmand tanke sin traktor op med diesel. Men tankpistolen røg af - formentlig da tanken var fuld - og ud i en nærliggende bæk fossede omkring 2000 liter dieselolie. 
  Vejle Brandvæsen fik standset olien ved hjælp af flydespærringer. Brandvæsnet arbejdede også på udslippet lørdag morgen, men oplyser til TV SYD, at der er styr på olien. Rent rutinemæssigt kører brandvæsnet dog også ud til området søndag morgen.
  